Anna Pivková (lekárka)

MUDr. **Anna Pivková** (* 14. jún 1908, Dolný Kubín† 8. august 1983, Donovaly-Mistríky) bola prvá slovenská chirurgička, horolezkyňa a účastníčka SNP.

## Rodina
* starý otec Ambróz Pivko
* stará mama Anna Pivková, rod. Ballová
* strýko Ivan Juraj Pivko

## Životopis
Anna Pivková ľudovú školu navštevovala v rodisku, stredoškolské štúdiá absolvovala na gymnáziách v Dolnom Kubíne, Liptovskom Mikuláši a v Bratislave. Po maturite v roku 1926 študovala dejepis a prírodopis na Filozofickej fakulte Univerzity Komenského v Bratislave (FiF UK), ktorú ukončila v roku 1931. Hneď po promócii nastúpila na Lekársku fakultu Univerzity Komenského v Bratislave (LF UK), kde v roku 1937 promovala v odbore všeobecné lekárstvo. Po ukončení LF UK nastúpila v roku 1937 na Chirurgickú kliniku LF UK profesora Kostlivého, kde si osvojila základy všeobecnej chirurgie. Počas II. svetovej vojny sa aktívne zapojila do odbojovej činnosti. Bola členkou ilegálneho národného výboru v Liptovskom Mikuláši a ako príslušníčka partizánskej jednotky pracovala v horách ako lekárka. Po potlačení SNP príslušníčka Čs. armádneho zboru. Po ukončení II. svetovej vojny bola jedna z prvých, ktorá postrehla nové možnosti operačného liečenia ochorení hrudníka. Nové postupy v hrudnej chirurgii si osvojila počas 15 mesačného študijného pobytu u známeho britského hrudného chirurga profesora P. R. Allisona v Leeds (Leeds General Infirmary) v Anglicku. Nadobudnuté skúsenosti z hrudnej chirurgie využila po návrate do Bratislavy. V roku 1951 prešla pracovať na novozaloženú II. chirurgickú kliniku LF UK. Tu pôsobila až do odchodu do dôchodku v roku 1973. Anna Pivková zomrela 8. augusta v roku 1983 po horskej túre na Donovaloch na následky zlyhania srdca. Pochovaná je v rodinnom hrobe na cintoríne v Slávičom údolí (Bratislava – Karlova Ves).

## Dielo
MUDr. Anna Pivková je priekopníčkou pľúcnej a neskôr hrudníkovej chirurgie na Slovensku. Z tohto odboru publikovala desiatky vedeckých a odborných prác v Bratislavských lekárskych listoch, Slovenskom lekárovi, Chirurgických rozhledoch a tým sa zaslúžila o rozvoj tejto disciplíny u nás. Bola členkou kolektívu lekárov, ktorí pod vedením profesora K. Šišku a MUDr. L. Kuželu uskutočnili v roku 1968 prvú transplantáciu srdca v bývalom Česko-Slovensku. 

Anna Pivková bola priekopníčkou ženského horolezectva u nás. Vo Vysokých Tatrách urobila približne 250 výstupov, niekoľko prvovýstupov (prvovýstup variantom v južnej stene Dračieho štítu, prvovýstup na Baraniu ihlu, prvovýstup severozápadnou stenou Mačacej veže). Od roku 1930 bola členkou Sokola, neskôr Klubu slovenských turistov a lyžiarov.

## Publikácie (výber)
Chorváth Viliam, Švenda René, Slabeycius Július, Kukura Andrej, Pivková Anna, Lojka Ján, Kadlic Tomáš, Novák Pavel, Kratochvíl Milan, Šimkovic Ivan, Suchý Eduard, Blaškovič Ján, Miček František. PRAKTIKUM Z CHIRURGIE: Spracovali asistenti chirurgickej kliniky SU v Bratislave pod vedením p. prof. Dr. K. Čárskeho. rok vydania: 1950. Nákladom FSČSM – poslucháčov medicíny počet strán: 147

## Ocenenia (výber)
* 1945 – Rad SNP I. triedy
* 1969 – Bronzová medaila UK
* 1971 – Pamätná medaila 50. výročie vzniku IAMESu
* 1975 – Pamätná medaila J. B. Guotha

## Referencie

## Externé odkazy
* Diela Anny Pivkovej v súbornom katalógu Slovenskej národnej knižnice

Kategória:Slovenskí lekári
Kategória:Slovenskí chirurgovia
Kategória:Slovenskí horolezci
Kategória:Osobnosti SNP
Kategória:Príslušníci Česko-slovenskej armády
Kategória:Absolventi Filozofickej fakulty Univerzity Komenského v Bratislave
Kategória:Absolventi Lekárskej fakulty Univerzity Komenského v Bratislave
Kategória:Osobnosti z Dolného Kubína